Document ID: 32005R1084

KOMISJONI MÄÄRUS (EÜ) nr 1084/2005,
8. juuli 2005,
millega muudetakse komisjoni määruse (EMÜ) nr 3030/93 (teatavate tekstiiltoodete kolmandatest riikidest importimise ühiseeskirjade kohta) II, III ja V lisa
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. oktoobri 1993. aasta määrust (EMÜ) nr 3030/93 (1) teatavate tekstiiltoodete kolmandatest riikidest importimise ühiseeskirjade kohta, eriti selle artiklit 19,
ning arvestades järgmist:
(1)
Tekstiil- ja rõivatooteid käsitleva WTO lepingu kehtivuse lõppemise tõttu kõrvaldati WTO liikmete tekstiil- ja rõivatoodete impordikvoodid 1. jaanuaril 2005.
(2)
Enne kvootide vabakslaskmist võttis ühendus 13. detsembril 2004 vastu nõukogu määruse (EÜ) nr 2200/2004, (2) millega kehtestatakse järelevalvesüsteem 35 kvootidest vabastatud tekstiiltoodete liigile.
(3)
Hiina Rahvavabariigi (edaspidi “Hiina”) WTOga liitumise töörühma aruande (3) punktis 242 (tekstiiltoodete kaitseklausel) toodi välja võimalus võtta tarvitusele kaitsemeetmed Hiinast pärit tekstiiliekspordi suhtes. Nimetatud punktis sätestatakse, et kui mõnele WTO liikmele tundub, et Hiinast pärit tekstiiltooted põhjustavad turuhäireid, mis ähvardavad takistada kõnealuste toodetega kauplemise korrapärast arengut, võib WTO liige taotleda läbirääkimisi Hiinaga, et turuhäireid leevendada või vältida.
(4)
Nõukogu lisas määrusega (EÜ) nr 138/2003 (4) määrusele (EMÜ) nr 3030/93 artikli 10a, et võtta WTO töörühma aruande punkt 242 üle ühenduse õigusesse.
(5)
Komisjon võttis 6. aprillil 2005. aastal vastu soovituslikud suunised määruse (EMÜ) nr 3030/93 tekstiiltoodete kaitseklauslit käsitleva artikli 10a kohaldamise kohta (edaspidi “suunised”).
(6)
Euroopa Komisjoni taotlusel peeti Hiina WTOga liitumise töörühma aruande punkti 242 ja määruse (EMÜ) nr 3030/93 artikli 10a alusel Hiinaga läbirääkimisi tootekategooriate üle, mille import Hiinast arvati põhjustavat turuhäireid, takistades sellega kauplemise korrapärast arengut. Läbirääkimised viidi lõpule 10. juunil 2005 ning mõlemaid pooli rahuldav lahendus leiti kümne tootekategooria puhul. Läbirääkimiste tulemused kajastusid samal päeval vastu võetud Euroopa Komisjoni ja Hiina kaubandusministeeriumi vahelises vastastikuse mõistmise memorandumis, mis käsitleb teatavate Hiinast pärit tekstiil- ja rõivatoodete eksporti Euroopa Liitu.
(7)
Vastastikuse mõistmise memorandum käsitleb kümne tootekategooria importi Hiinast ühendusse: kategooria 2 (puuvillane riie), kategooria 4 (T-särgid), kategooria 5 (pulloverid), kategooria 6 (püksid), kategooria 7 (pluusid), kategooria 20 (voodipesu), kategooria 26 (kleidid), kategooria 31 (rinnahoidjad), kategooria 39 (lauapesu ja köögirätikud) ja kategooria 115 (linane või ramjeelõng). Vastavad tollikoodid on ära toodud määruse (EMÜ) nr 3030/93 I lisas.
(8)
Komisjon on seisukohal, et nende kategooriate import Hiinast ohustab turuhäirete või nende ohu tõttu Hiina WTOga liitumise töörühma aruande punkti 242 ja määruse (EMÜ) nr 3030/93 artikli 10a alusel kauplemise korrapärast arengut järgmistel põhjustel.
(9)
Kategooriasse 2 (puuvillane riie) kuuluvate Hiina päritolu toodete import kasvas 2005. aasta esimese nelja kuu jooksul 71 % võrrelduna sama ajavahemikuga 2004. aastal. Seega ulatub sellesse kategooriasse kuuluvate toodete import 124 %ni suunistes määratletud piirtasemest (edaspidi “piirtase”). Sama ajavahemiku jooksul kasvas sellesse kategooriasse kuuluvate toodete import kõikidest riikidest 4 %. Hiina päritolu toodete impordi keskmine hind on impordijärelevalve andmete põhjal langenud 21 % ehk oluliselt kiiremini kui teiste riikide keskmine hind (- 2 % Eurostati jaanuari-märtsi andmete põhjal). Olukord on veelgi kriitilisem alaliigi 2A puhul (teksariie), sest import Hiinast kasvas 2005. aasta esimeses kvartalis 102 % võrrelduna 2004. aasta sama ajavahemikuga, samal ajal kui koguimport kasvas 15 % ning keskmised ühikuhinnad langesid 20 %.
(10)
Kategooriasse 4 (T-särgid) kuuluvate Hiina päritolu toodete import kasvas 2005. aasta esimese nelja kuu jooksul 199 % võrrelduna sama ajavahemikuga 2004. aastal. Selle kategooria toodete impordi piirtasemest on see 197 %. Sama ajavahemiku jooksul kasvas selle kategooria toodete import kõikidest riikidest 24 %. Hiina päritolu importtoodete keskmine hind on langenud 37 %.
(11)
Kategooriasse 5 (pulloverid) kuuluvate Hiina päritolu toodete import kasvas 2005. aasta esimese nelja kuu jooksul 530 % võrrelduna sama ajavahemikuga 2004. aastal. Selle kategooria toodete impordi piirtasemest on see 194 %. Sama ajavahemiku jooksul kasvas sellesse kategooriasse kuuluvate toodete import kõikidest riikidest 14 %. Hiina päritolu importtoodete keskmine hind on langenud 42 %.
(12)
Kategooriasse 6 (püksid) kuuluvate Hiina päritolu toodete import kasvas 2005. aasta esimese nelja kuu jooksul 413 % võrrelduna sama ajavahemikuga 2004. aastal. Selle kategooria toodete impordi piirtasemest on see 312 %. Sama ajavahemiku jooksul kasvas sellesse kategooriasse kuuluvate toodete import kõikidest riikidest 18 %. Hiina päritolu importtoodete keskmine hind on langenud 14 %.
(13)
Kategooriasse 7 (pluusid) kuuluvate Hiina päritolu toodete import kasvas 2005. aasta esimese nelja kuu jooksul 256 % võrrelduna sama ajavahemikuga 2004. aastal. Selle kategooria toodete impordi piirtasemest on see 207 %. Sama ajavahemiku jooksul kasvas sellesse kategooriasse kuuluvate toodete import kõikidest riikidest 4 %. Hiina päritolu importtoodete keskmine hind on langenud 30 %.
(14)
Kategooriasse 20 (voodipesu) kuuluvate Hiina päritolu toodete import kasvas 2005. aasta esimese nelja kuu jooksul 158 % võrrelduna sama ajavahemikuga 2004. aastal. Selle kategooria toodete impordi piirtasemest on see 107 %. Sama ajavahemiku jooksul kasvas sellesse kategooriasse kuuluvate toodete import kõikidest riikidest 6 %. Hiina päritolu importtoodete keskmine hind on langenud 34 %.
(15)
Kategooriasse 26 (kleidid) kuuluvate Hiina päritolu toodete import kasvas 2005. aasta esimese nelja kuu jooksul 219 % võrrelduna sama ajavahemikuga 2004. aastal. Selle kategooria toodete impordi piirtasemest on see 212 %. Sama ajavahemiku jooksul kasvas sellesse kategooriasse kuuluvate toodete import kõikidest riikidest 1 %. Järelevalvesüsteemi andmetel on Hiina päritolu importoodete keskmine hind tõusnud 2 %. Siiski näitavad Eurostati andmed, et esimeses kvartalis langes hind koguni 42 %.
(16)
Kategooriasse 31 (rinnahoidjad) kuuluvate Hiina päritolu toodete import kasvas 2005. aasta esimese nelja kuu jooksul 110 % võrrelduna sama ajavahemikuga 2004. aastal. Selle kategooria toodete impordi piirtasemest on see 145 %. Sama ajavahemiku jooksul kasvas sellesse kategooriasse kuuluvate toodete import kõikidest riikidest 6 %. Hiina päritolu importtoodete keskmine hind on langenud 37 %.
(17)
Kategooriasse 39 (lauapesu ja köögirätikud) kuuluvate Hiina päritolu toodete import kasvas 2005. aasta esimese nelja kuu jooksul 64 % võrrelduna sama ajavahemikuga 2004. aastal. Selle kategooria toodete impordi piirtasemest on see 110 %. Sama ajavahemiku jooksul kasvas sellesse kategooriasse kuuluvate toodete import kõikidest riikidest 10 %. Hiina päritolu importtoodete keskmine hind on langenud 39 %.
(18)
Kategooriasse 115 (linane või ramjeelõng) kuuluvate Hiina päritolu toodete import kasvas 2005. aasta esimese nelja kuu jooksul 55 % võrrelduna sama ajavahemikuga 2004. aastal. Selle kategooria toodete impordi piirtasemest on see 150 %. Sama ajavahemiku jooksul kasvas sellesse kategooriasse kuuluvate toodete import kõikidest riikidest 40 %. Hiina päritolu toodete keskmine hind püsis stabiilsena (järelevalvesüsteemi andmete kohaselt tõusis 3 %, Eurostati andmetel püsis samal tasemel). Siiski tuleb mainida, et Hiina päritolu toodete keskmine ühikuhind on üle poole madalam ühenduse tootjate vastavast hinnast.
(19)
Vastastikuse mõistmise memorandumis kehtestatud Hiinast pärit tekstiil ja rõivatoodete imporditaseme ja muu rakenduskorra peab üle võtma nõukogu määrusesse (EMÜ) nr 3030/93.
(20)
Määruse (EMÜ) nr 3030/93 III lisa artiklit 27 tuleb muuta, et sätted, mis käsitlevad liikmesriikide andmeedastust teatud tekstiiltoodete statistilise järelkontrolli süsteemis, oleksid üksikasjalikumad.
(21)
Määrust (EMÜ) nr 3030/93 tuleks vastavalt muuta.
(22)
Määrus jõustub kolmandal päeval pärast selle avaldamist, et tagada vastastikuse mõistmise memorandumi kiire rakendamine.
(23)
Käesolevas määruses ettenähtud meetmed on kooskõlas määruse (EMÜ) nr 3030/93 artikli 17 kohaselt moodustatud tekstiilikomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 3030/93 II, III ja V lisa muudetakse vastavalt käesoleva määruse lisale.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. juuli 2005

Labels: 1
3
18
5